ALEGERILE EUROPENE – MOMENT ISTORIC ÎN EVOLUŢIA PARLAMENTARĂ COMUNITARĂ

1. O JUMĂTATE DE SECOL DE ISTORIE PARLAMENTARĂ COMUNITARĂ
Alegerile europene din anul 2009 se vor desfăşura în contextul aniversării a 50 de ani de istorie parlamentară comunitară, reprezentând un adevărat moment istoric pentru dimensiunea politică a Europei. Alegerile europene au o importanţă deosebită, fiind un remarcabil exerciţiu al democraţiei transnaţionale, care va mobiliza peste 375 milioane de alegători din 27 de state europene, ce îşi vor exprima opiniile politice şi îşi vor alege reprezentanţii în forumul comunitar
. 

Alegerea deputaţilor europeni va avea un impact profund, date fiind provocările majore cu care se va confrunta Europa în perioada următoare şi ţinând cont de faptul că,  prin deciziile lor, aceştia vor avea puterea de a influenţa evoluţia ei  viitoare.  Preşedintele Parlamentului European a subliniat că, în următorii cinci ani, instituţia va lua decizii esenţiale, de interes major pentru fiecare locuitor al Europei, în problemele actuale legate de globalizare, de schimbările climatice, de provocările crizei economice, precum şi cele legate de asigurarea securităţii europene şi mondiale. În acest context, votul de la alegerile europene din 2009 va avea o semnificaţie  aparte şi o  miză politică deosebită.

 După 50 de ani de istorie parlamentară comunitară, Parlamentul European a făcut bilanţul activităţii şi a regândit perspectivele sale de viitor.

În septembrie 1952, în Comunitatea Europeană a Cărbunelui şi a Oţelului (CECA) a fost constituită  Adunarea Comună, formată din 78 de membri, desemnaţi de parlamentele naţionale ale celor 6 state membre. Adunarea avea puterea de a sancţiona Înalta Autoritate a Comunităţii. După crearea Comunităţii Economice Europene (CEE), în 1959, organismul legislativ s-a numit Adunarea parlamentară europeană, iar în 1962, a devenit Parlamentul European. Acesta avea iniţial doar rol consultativ. De-a lungul timpului, au avut loc dezbateri aprinse referitoare la creşterea rolului Parlamentului, care a fost susţinută în special de Helmut Kohl,  în timp ce alţi politicieni erau mult mai rezervaţi, apărând rolul parlamentelor naţionale (demn de remarcat este Apelul Cochin, discurs ţinut de J. Chirac în 1978
). Din anul 1979, a crescut numărul şi importanţa parlamentarilor europeni, aceştia fiind aleşi în mod direct, pentru o perioadă de 5 ani.

Relevantă este comparaţia făcută de Preşedintele Parlamentului European, Hans-Gert Pöttering
, între alegerile europene din 1979 şi cele din 2009, prin care se remarca rolul deosebit al trecerii la votul universal direct. Conform opiniei sale, acesta a reprezentat un moment istoric în democraţia europeană, prin care s-a stabilit o legătură directă între cetăţeni şi deputaţii Parlamentului European şi s-a instituit cetăţenia europeană.

În anul 1979, Parlamentul European (410 membri) reprezenta cetăţenii din 9 state membre ale Comunităţii, în timp ce astăzi el reprezintă 500 milioane de locuitori din 27 ţări (785 membri). Un alt element remarcabil este faptul că, în 2009, Europa împărtăşeşte valorile comune ale păcii, libertăţii, statului de drept şi democraţiei, nemaiexistând sisteme totalitare. 

Preşedintele Parlamentului a subliniat că această creştere a puterii Parlamentului European a fost un câştig deosebit, Parlamentul care în 1979 avea doar rol consultativ, azi având statut de colegislator. 

După 50 de ani de activitate a Parlamentului European şi după 30 de ani de alegeri directe, scrutinul din 2009 se desfăşoară într-un context cu totul nou, având o miză deosebită.

Studiul parlamentarismului european a pus în evidenţă noile provocări cu care se confruntă activitatea parlamentară şi exigenţele adaptării acesteia la contextul social-politic contemporan, în funcţie de diversitatea practicilor naţionale. Contrar criticilor din ce în ce mai puternice, parlamentarismul s-a consolidat, rămânând soclul democraţiei europene
.

Începând cu anul 1957, procesul „parlamentalizării” Uniunii Europene a înregistrat o evoluţie permanentă: de la afirmarea Parlamentului European ca un parlament puternic şi autentic, la preocuparea pentru un sistemul normativ comunitar şi pentru perfecţionarea dialogului instituţional. În acelaşi timp, a dobândit caracteristici specifice, a dus la modificări repetate ale Tratatelor europene, la apariţia unei practici noi, la creşterea complexităţii mecanismelor de decizie şi control la nivel comunitar
.

Dezbaterile referitoare la deficitul democratic al instituţiilor europene au dus, mai întâi, la creşterea rolului Parlamentului European şi, ulterior, la măsurile legate de transparenţa activităţilor acestuia. Un alt element important a fost cunoaşterea şi perfecţionarea procedurilor parlamentare specifice acestei instituţii europene originale, precum şi a sistemului politic comunitar în cadrul căruia aceasta funcţionează, înscrise în Cartea Albă a guvernării europene
.

Discuţiile legate de eficacitatea metodei comunitare s-au corelat cu cele legate de democratizarea procesului decizional. În acelaşi timp, relaţia cu parlamentele naţionale a impus dezvoltarea dimensiunii politice a procesului integrării europene
. Specialiştii au afirmat că aceste două exigenţe, creşterea eficienţei modelului comunitar şi parlamentalizarea acestuia, au fost permanent conciliate, afirmându-se că Uniunea Europeană este caracterizată ca un sistem „semiparlamentar”.

De-a lungul timpului, Parlamentul European a dobândit atribute caracteristice parlamentelor naţionale: independenţă financiară, organizare internă, sistem democratic de alegere, imunitate, statutul parlamentarilor, unificarea procedurilor electorale europene, structura grupurilor parlamentare etc.

Din anul 1999, s-a pus în aplicare „acordul tehnic” între principalele grupuri parlamentare, menit a realiza consensul pe diferite probleme aflate în dezbatere. În cadrul Parlamentului European s-a afirmat şi s-a accentuat clivajul stânga/dreapta, care a înlocuit, în mare măsură, clivajul dintre adepţii integrării europene şi sceptici
.

Mutaţiile sistemului normativ au determinat creşterea rolului Parlamentului European în stabilirea bugetului şi sporirea progresivă a puterii legislative. Colaborarea interinstituţională s-a afirmat din ce în ce mai mult, ajungându-se, prin Tratatul de la Maastricht, la introducerea procedurii de codeciziei în domeniul legislativ şi bugetar, deşi aceasta a întâmpinat la început mari dificultăţi.

Dialogul interinstituţional a devenit un element esenţial al „parlamentalizării” Uniunii Europene. Un rol deosebit l-a avut raportul tot mai strâns dintre Parlamentul European şi Comisia Europeană, tratatele menţionând modul de învestire a Comisiei, legat de acceptarea de către Parlamentul European şi în funcţie de rezultatele alegerilor europene.

Practica integrării a dus la creşterea capacităţii de control a Parlamentului European asupra Comisiei Europene, la instituţionalizarea comisiilor de anchetă, la afirmarea dreptului la petiţie, creându-se instituţia Madiatorului European.

Evoluţia raporturilor dintre cei trei piloni instituţionali (Consiliu, Comisie, Parlament) a fost favorabilă creşterii rolului Parlamentului European (mai ales în Tratatul de la Nisa, intrat în vigoare în 2003) şi a dimensiunii politice a integrării europene.

Alegerea lui Manuel Durao Barroso în funcţia de Preşedinte al Comisiei Europene, în iunie 2004, a arătat importanţa pe care a avut-o faptul că alegerile europene au fost câştigate de Partidul Popular European.

Comunitatea europeană a evoluat, aşadar, de la o comunitate dominant economică, la o Uniune politică şi monetară care a pus accentul pe cetăţenia europeană, pe partidele politice europene. Procedurile decizionale au devenit din ce în ce mai complexe, influenţate de regimurile parlamentare, astfel încât a avut loc un adevărat proces de „parlamentizare” şi democratizare a sistemului instituţional comunitar (prin intermediul petiţiilor, medierii, accesului la documente, transparenţei, subsidiarităţii, participării etc.)

Parlamentul European, ca reprezentant al popoarelor europene, a intrat în raporturi specifice cu Comisia Europeană, apărătoarea intereselor comunitare, şi cu Consiliul European, ce reprezintă, mai ales, statele membre. Această pluritate a modului de reprezentare a făcut din sistemul instituţional comunitar un sistem din ce în ce mai complex şi mai legitim. În guvernarea europeană au fost implicaţi, de-a lungul timpului, mai mulţi actori, precum societatea civilă, partenerii sociali, parlamentele naţionale şi alte entităţi.

Comisia Europeană a deţinut în continuare rolul decisiv în elaborarea propunerilor legislative, deşi s-a generalizat procedura codeciziei, compromisul interinstituţional la nivel comunitar. 

În cadrul Parlamentului European, grupurile politice au evoluat treptat din punct de vedere al coeziunii lor, al capacităţii de a delibera asupra unor teme aflate în dezbatere şi, mai ales, din perspectiva elaborării unor orientări politice specifice. Grupurile politice îşi coordonează activitatea în timpul campaniilor electorale europene pentru selecţionarea candidaţilor, desemnaţi de partidele naţionale.

Grupurile parlamentare din Parlamentul European sunt structuri funcţionale care încearcă să raţionalizeze activitatea şi influenţa deputaţilor europeni şi resursele financiare. La nivelul Parlamentului, s-a realizat o convergenţă a opiniilor principalelor grupuri politice (PPE-DE şi PSE), în ceea ce priveşte deciziile referitoare la propunerile legislative aflate în dezbatere şi continuarea negocierilor în numele „unei singure voci”, cea a Parlamentului European
.

În ultimul timp, s-a dezbătut problema relaţiei dintre Parlamentul European şi parlamentele naţionale. Experienţa anterioară a demonstrat că Parlamentul European şi-a exercitat funcţiile de control, decizie şi deliberare, dar că încă sunt necesare clarificări în ceea ce priveşte problemele referitoare la legătura directă şi permanentă dintre deputaţii europeni şi cetăţenii pe care îi reprezintă şi modul în care activitatea Parlamentului European este cunoscută de către aceştia.

2. TRATATUL DE LA LISABONA - UN ROL NOU ACORDAT  PARLAMENTULUI  EUROPEAN
În Tratatul de la Lisabona, de modificare a Tratatului privind Uniunea Europeană şi a Tratatului de instituire a Comisiei Europene, semnat la Lisabona pe 13 decembrie 2007, se menţionează că schimbările marchează o nouă etapă de creare a unei Uniuni tot mai strânse  între popoarele Europei, în cadrul căreia deciziile se iau cu respectarea deplină a principiului transparenţei şi cât mai aproape de cetăţeni .

    În dispoziţiile privind principiile democraţiei (Titlul II), se subliniază că funcţionarea Uniunii se întemeiază pe principiul democraţiei reprezentative şi că cetăţenii sunt reprezentaţi direct, la nivelul Uniunii, în Parlamentul European. Partidele politice la nivel european contribuie la formarea conştiinţei politice europene şi la exprimarea voinţei  cetăţenilor Uniunii (art.8 (4))
. În dispoziţiile privind instituţiile (Titlul III), Tratatul prevede că Parlamentul European exercită, împreună cu Consiliul, funcţiile legislativă şi bugetară. Parlamentul European alege Preşedintele Comisiei (Titlul III, art.14). În Tratat se menţionează că Parlamentul European este compus din reprezentanţii cetăţenilor Uniunii, iar numărul acestor reprezentanţi nu poate depăşi 750, plus preşedintele. Reprezentarea cetăţenilor este asigurată în mod proporţional descrescător, cu un prag minim de şase membri pentru fiecare stat membru. Niciunui stat membru nu i se atribuie mai mult de 96 de locuri (art.14 (2)).

Consiliul exercită, împreună cu Parlamentul European, funcţiile legislativă şi bugetară (art.16). Comisia răspunde în faţa Parlamentului European, care poate adopta o moţiune de cenzură împotriva Comisiei. Membrii Parlamentului European sunt aleşi prin vot universal direct, liber şi secret, pentru un mandat de cinci ani (art. 14 (3)).

Protocolul privind rolul parlamentelor naţionale în UE, anexat Tratatului de la Lisabona, prevede că documentele de consultare ale Comisiei se transmit direct de către Comisia Europeană parlamentelor naţionale, la data publicării acestora. Comisia transmite parlamentelor naţionale şi programul legislativ anual, precum şi orice alt instrument de programare legislativă sau de strategie politică, simultan cu transmiterea acestora Parlamentului European şi Consiliului (Titlul I, art.1).

Proiectele de acte legislative adresate Parlamentului European şi Consiliului (propunerile Comisiei, iniţiativele unui grup de state membre, iniţiativele Parlamentului European, cererile Curţii de Justiţie, recomandările Băncii Centrale Europene şi cererile Băncii Europene de Investiţii privind adoptarea unui act legislativ) se transmit parlamentelor naţionale (art.2).

Parlamentele naţionale pot adresa Preşedintelui Parlamentului European, al Consiliului şi al Comisiei un aviz motivat privind conformitatea unui proiect de act legislativ cu principiul subsidiarităţii, în conformitate cu procedura prevăzută în Protocolul privind aplicarea principiilor subsidiarităţii şi proporţionalităţii. Un proiect legislativ este pus la dispoziţia parlamentelor naţionale timp de opt săptămâni, cu posibile excepţii în cazuri de urgenţă.

În Titlul II al Protocolului se fac referiri la cooperarea interparlamentară. În art.9 se precizează că Parlamentul European şi parlamentele naţionale definesc împreună organizarea şi promovarea cooperării eficiente şi periodice în cadrul Uniunii.

Conferinţa organelor parlamentare specializate poate supune atenţiei Parlamentului European, a Consiliului şi a Comisiei orice contribuţie pe care o consideră adecvată.

La Consiliul European din 11-12 decembrie 2008 s-a reafirmat faptul că Tratatul de la Lisabona este considerat necesar în vederea sprijinirii unei funcţionări mai eficiente, mai democratice şi mai eficace a Uniunii extinse. Consiliul a luat măsuri pentru intrarea în vigoare a Tratatului până la sfârşitul anului 2009. 

În eventualitatea în care Tratatul de la Lisabona ar intra în vigoare după alegerile europene din anul 2009, vor fi adoptate măsuri tranzitorii, în scopul de a creşte, până la sfârşitul mandatului parlamentar 2009-2014, numărul de deputaţi ai celor 12 state membre pentru care s-a stabilit această creştere. Prin urmare, numărul total de deputaţi europeni va creşte de la 736 la 754 până la sfârşitul mandatului parlamentar 2009-2014. Obiectivul este ca această modificare să intre în vigoare în cursul anului 2010
.

În Rezoluţia Parlamentului European referitoare la Tratatul de la Lisabona s-a menţionat că, în ansamblul său, Tratatul reprezintă o îmbunătăţire substanţială a tratatelor existente, conferind Uniunii mai multă responsabilitate democratică şi capacitate decizională, prin consolidarea rolului Parlamentului European şi al parlamentelor naţionale. Prin el se vor întări, de asemenea, drepturile cetăţenilor europeni faţă de Uniune şi se va ameliora funcţionarea instituţiilor Uniunii
.

Prin creşterea responsabilităţii democratice se va exercita un control sporit din partea cetăţenilor asupra acţiunilor Uniunii, prin adoptarea întregii legislaţii, cu câteva excepţii, prin control parlamentar, prin dublă aprobare, în condiţii de egalitate, de către Consiliu şi de către Parlamentul European. Controlul prealabil efectuat de parlamentele naţionale va fi consolidat, întrucât acestea vor primi toate propunerile legislative europene în timp util pentru a le discuta cu miniştrii lor înainte de adoptarea unei poziţii de către Consiliu şi vor avea dreptul de a solicita reexaminarea unei propuneri, dacă sunt de părere că aceasta nu respectă principiul subsidiarităţii.

Preşedintele Comisiei va fi ales de Parlamentul European, pe baza unei propuneri a Consiliului European, luând în considerare rezultatul alegerilor pentru Parlamentul European. Înaltul Reprezentant al Uniunii pentru afaceri externe şi politica de securitate va fi numit de către Consiliul European, cu acordul Preşedintelui Comisiei şi va fi supus aceloraşi proceduri de investitură ca orice alt comisar.

Conform prevederilor din Tratat, în ceea ce priveşte aprobarea întregului buget anual, va fi introdusă o nouă procedură bugetară, mai simplă şi mai democratică, cu o singură lectură, asigurându-se paritatea deplină între Parlament şi Consiliu. Parlamentul European va avea dreptul de a emite aviz conform cu privire la cadrul financiar multianual.

Controlul democratic asupra Comisiei va fi consolidat printr-un sistem de supraveghere, conform căruia Parlamentul European sau Consiliul vor putea retrage decizii ale Comisiei sau revoca delegarea  unor prerogative legislative. În acest context, va fi nevoie de avizul Parlamentului European pentru aprobarea unui spectru larg de acorduri internaţionale, semnate de Uniune.

 La discutarea sau votarea proiectelor legislative, întâlnirile Consiliului vor fi publice, astfel încât cetăţenii să afle modul în care guvernele acţionează şi decid.

 Parlamentul European poate, cu aprobarea majorităţii membrilor lui, să ceară Comisiei Europene să ia în discuţie propunerile acestuia pe teme considerate necesare de către Parlament. Acordul din 9 octombrie 2003, încheiat între Consiliul European, Comisia Europeană şi Parlamentul European, prevede faptul că aceste propuneri ale Parlamentului European să fie discutate şi să se ofere un răspuns rapid comisiilor competente şi organelor Consiliului.

O propunere de regulament sau de directivă a Comisiei Europene trebuie să obţină aprobarea Parlamentului şi Consiliului. Prin procedura codeciziei, Parlamentul European poate modifica sau bloca legislaţia din domeniile corespunzătoare, iar în celelalte domenii se aplică procedurile cooperării, consultarea şi avizul conform.

Procedura de revizuire a tratatelor va fi, în viitor, mai deschisă şi mai democratică, Parlamentul European având un rol important, mai ales în cadrul Convenţiei.

Referitor la desfăşurarea alegerilor europene, în Tratat se subliniază că, în fiecare stat membru, modul de scrutin se stabileşte la liberă apreciere, respectându-se totuşi trei reguli:

· sistemul să aibă forma reprezentării proporţionale;

· zona electorală a fiecărui stat poate fi subdivizată, dar fără să afecteze natura proporţională a sistemului;

· pragul, la nivel naţional, nu poate depăşi 5%.

În Tratat se menţionează că Parlamentul European este principalul organism parlamentar al Uniunii Europene, ales prin vot direct şi universal.

 Parlamentul European este compus, de la 1 ianuarie 2007,  din 785 deputaţi europeni, care reprezintă 492 milioane de alegători, al doilea electorat ca mărime din lume (după India), cel mai mare electorat transnaţional şi unul dintre cele mai puternice parlamente ale lumii
.

3. PRINCIPALELE REALIZARI ALE LEGISLATURII 2004-2009

În ultimii cinci ani, Parlamentul European a luat numeroase decizii şi a dezbătut probleme politice legate de viitorul Uniunii Europene şi de provocări economice şi sociale actuale cu care se confruntă Uniunea şi cetăţenii săi.

În raportul asupra activităţii sale, Preşedintele Parlamentului European menţiona că, în decembrie 2006, Parlamentul European a adoptat o legislaţie specială (REACH), care a impus industriei chimice măsuri de securitate referitoare la influenţa produselor sale. Regulamentul referitor la înregistrarea, evaluarea şi autorizarea substanţelor chimice a prevăzut înregistrarea a peste 100.000 de substanţe chimice disponibile pe piaţă.

Dezbaterea Directivei Bolkenstein (propusă în 2004), referitoare la activitatea de prestare a serviciilor, a produs confruntări de opinii care au dus la modificarea ei şi adoptarea unor rezultate acceptabile. Sectorul serviciilor reprezintă 2/3 din economia europeană şi, de aceea, decizia de a realiza un echilibru între criteriile economice şi cele sociale a avut un impact major.

În septembrie 2007, Parlamentul European a adoptat  legislaţia referitoare la transportul feroviar, la exigenţele legate de asigurarea concurenţei în domeniu şi a unor drepturi pentru călătorii europeni. În noiembrie 2008, au fost fixate condiţiile de tarifare ale biletelor de avion achiziţionate pe Internet.

O realizare deosebită a fost reglementarea din domeniul telefoniei mobile, piaţa europeană fiind una de peste 140 milioane de utilizatori care călătoresc dintr-o ţară în alta a continentului. În această perioadă a fost abordată situaţia „roaming-ului”, urmând a fi reglementate, în viitor, problemele legate de transmiterea de mesaje scrise, multimedia, accesul la Internet sau alte servicii de telefonie mobilă.

În domeniul politicii de imigrare, Parlamentul European a adoptat, în iunie 2008, o directivă referitoare la normele comune de expulzare („Directiva întoarcere”), aplicabile din 2011, pentru imigranţii ilegali.

Referitor la desfăşurarea alegerilor europene şi la activitatea deputaţilor europeni, Parlamentul European a adoptat reforme referitoare la transparenţa activităţii deputaţilor, finanţarea campaniilor europene ale partidelor politice, nivelul salariilor eurodeputaţilor.

În noiembrie 2007, Parlamentul European a susţinut o propunere a Comisiei Europene, care permite partidelor politice să finanţeze în mod mai eficient campaniile electorale europene din 2009. Noua legislaţie a avut drept scop să sporească stabilitatea financiară a partidelor europene. Reglementarea a permis crearea unor fundaţii politice europene menite a completa obiectivele partidelor politice la nivel european, organizând dezbateri politice publice, seminarii, conferinţe etc. În acest fel, s-a urmărit dezvoltarea infrastructurii democratice în Europa şi susţinerea mai amplă a dezbaterilor politice.

Partidele politice europene primesc din fondurile publice europene în jur de 10 milioane euro anual, iar bugetul din 2008 a cuprins 5 milioane euro destinate fundaţiilor politice.

 La începutul anului 2009, 10 partide politice europene au primit finanţare prin Parlamentul European: Partidul Popular European-PPE, Partidul Socialiştilor Europeni-PSE, Partidul European al Liberalilor, Democraţilor şi Reformatorilor-ELDR, Federaţia Europeană a partidelor verzi-EFGP, Partidul Stângii Europene-PGE, Partidul Democrat European-PDE/EDP, Alianţa pentru Europa Naţiunilor-AEN, Alianţa Democraţilor Independenţi-ADIE, Alianţa liberă europeană-ALE, Alianţa pentru o Europă a Democraţiilor-EUD.

Aceste partide politice europene sunt diferite de cele şapte grupuri politice din cadrul Parlamentului European, care cuprind majoritatea deputaţilor afiliaţi la un partid politic european, prin partidul politic naţional din care fac parte. Între partidele politice europene şi grupurile politice europene există o strânsă corelaţie, împărtăşind valori politice comune.

Parlamentul European a acceptat ca partidele politice europene să utilizeze sume pentru finanţarea campaniilor europene, dar fără a finanţa direct sau indirect partide naţionale.

În domeniul reformelor metodelor de lucru din Parlamentul European, în octombrie 2007 Conferinţa Preşedinţilor Grupurilor Politice a adoptat recomandările elaborate de un grup de lucru pentru reformă parlamentară care vizau creşterea eficienţei şi transparenţei. Măsurile au schimbat modalitatea de stabilire a ordinii de zi, de desfăşurare a sesiunilor plenare, formatul dezbaterilor, modul de votare, modul de prezentare a amendamentelor, timpul acordat luărilor de cuvânt.

În anul 2005, a fost adoptat un statut unic al deputaţilor europeni, un salariu unic (în jur de 7665 euro pe lună, 38,5% din salariul unui judecător al Curţii de Justiţie Europene). Salariile sunt impozabile la nivelul Uniunii Europene, dar şi la nivel naţional. Deputaţii au aderat la un regim de pensionare comun, corespunzător cotizaţiilor din Parlamentul European.

4. ALEGERILE EUROPENE – MODALITATE DE MANIFESTARE A DEMOCRAŢIEI  EUROPENE

Uniunea Europeană este una dintre construcţiile instituţionale foarte preocupată de legitimitatea ei democratică, de gradul de transparenţă şi de apropierea de sistemele politice naţionale
. De-a lungul evoluţiei sale, Parlamentul European a adus o contribuţie deosebită la asigurarea legitimităţii sistemului instituţional comunitar. Modificările succesive ale Tratatelor au sporit rolul Parlamentului European şi al comunicării cu cetăţenii europeni.

Multe din dezbaterile teoretice actuale sunt legate de dezvoltarea formelor democraţiei directe, de parteneriatul cu societatea civilă europeană. Abordarea realistă a gradului de legitimitate a procesului de integrare europeană a pus în evidenţă dificultăţile constituirii „cetăţeniei europene”, „conştiinţei politice comune”, „spaţiului public” şi a „opiniei publice europene”, concepte amplu dezbătute în ultimele decenii. În acest context, alegerile europene au reprezentat un prilej de evaluare a relaţiei cu cetătenii, a relaţiei acestora cu diversele aspecte ale integrării europene.

Încă din 1979, alegerile europene au fost marcate de dominaţia mizelor naţionale şi de o participare electorală scăzută. Alegerile europene au fost apreciate, de aceea, încă din anii ’80, drept „alegeri de ordin secundar”, întrucât participarea la vot a fost întotdeauna mai redusă decât la alegerile naţionale, partidele politice obţinând rezultate electorale mai slabe decât la alegerile naţionale. 
Nivelul scăzut al participării la alegerile europene s-a explicat prin percepţia puterii limitate a Parlamentului European şi prin cunoaşterea redusă a partidelor politice europene. Pe de altă parte, s-a susţinut că participarea scăzută a electoratului la alegerile europene a pus în evidenţă susţinerea slabă a procesului integrării europene de către cetăţeni, un triplu deficit: absenţa sentimentului de identitate colectivă, a dezbaterilor politice autentice şi lipsa unei infrastructuri politice comunitare puternice. În acest context, s-a subliniat faptul că sunt necesare schimbări esenţiale şi că este nevoie de o perioadă îndelungată pentru constituirea unui spaţiu politic şi democratic comun
.

De-a lungul istoriei politice comunitare, procesul formării şi percepţiei identităţii europene, a spaţiului public european, a influenţat pozitiv votul cetăţenilor. Deşi „naţionalizarea” campaniilor electorale europene a fost un fenomen permanent, ce a dus adesea la ascensiunea euroscepticilor, aceste alegeri au reprezentat un suport pentru politicile Uniunii.

De la începutul procesului integrării europene, în timp, s-a constituit o identitate politică specifică, de tip comunitar. Conceptul de identitate politică europeană a  constituit obiectul de studiu al ştiinţelor sociale, încercându-se a se determina formele şi componentele acesteia, precum şi raportul  ei cu identitatea politică naţională
. Cercetarea identităţii politice europene a luat în considerare raportul cu politica teritorială şi cu cetăţenii aparţinând unui anume spaţiu. Această abordare a ţinut cont de faptul că identităţile politice naţionale determină, în mare măsură, atitudinile şi comportamentul politic al cetăţenilor europeni. Cercetarea nivelurilor identificării politice a cetăţenilor a pus în evidenţă particularităţi specifice de la ţară la ţară
. Examinarea comportamentului politic al cetăţenilor europeni la alegerile europene a pus în evidenţă relaţia fundamentală între percepţia politicii europene şi cea a politicii naţionale, relaţiile de interacţiune complexă dintre aceste tipuri de politici
. Modelul „păpuşii ruseşti” (Russian doll’ models) sugerează constituirea unei identităţi pe mai multe nivele, nivele care se includ unele în altele şi care interacţionează permanent.

Studiile au arătat clar că identitatea europeană a progresat deosebit în perioada 1970-2004, ataşamentul faţă de politica europeană diferind însă de la ţară la ţară. Un rol important l-a avut atitudinea cetăţenilor faţă de instituţiile europene, atitudine ce a devenit din ce în ce mai pozitivă şi mai concretă.

Dinamica foarte complexă a politizării procesului integrării europene a pus în evidenţă elemente variate ale exprimării opiniei faţă de integrarea europeană: partidele politice, sindicatele, societatea civilă
.

Istoria integrării europene a relevat faptul că s-a trecut de la „consensul permisiv” al etapei pre-Maastricht, la o atitudine critică, atât la nivel politic, cât şi al dezbaterii publice, că acest proces de integrare a înregistrat momente de consens şi de rezistenţă, care au coexistat sau au dominat temporar, în funcţie de problemele economice, politice şi sociale ale integrării. Procesul integrării europene a avut mereu un caracter tensionat, care a dus la momente de creştere a euroscepticismului, deşi motivaţia actorilor şi reprezentarea acestuia au fost foarte diverse, de la etapă la etapă
.

Recenta criză constituţională a repus în discuţie probleme esenţiale ale proiectului european. Studiul acestei atitudini a relevat faptul că euroscepticismul s-a manifestat nu numai la nivelul opiniei publice, ci şi al partidelor politice naţionale şi europene
. Aceste cercetări au abordat fenomenul euroscepticismului dintr-o perspectivă multidisciplinară, din punctul de vedere al istoriei şi ştiinţelor politice
.

O atenţie deosebită a fost acordată exercitării mandatului de reprezentare la nivel european, mandat cu atribuţii şi exigenţe  specifice.

 Parlamentarii europeni  au un loc specific în spaţiul politic comunitar, întrucât ei reprezintă interfaţa dintre societatea europeană actuală şi sfera politică. Alegerea lor reprezintă un moment important al manifestării democraţiei europene.

Etapele procesului electoral sunt foarte complexe, incluzând desemnarea şi selecţia candidaţilor, elaborarea obiectivelor strategice ale partidelor naţionale, în acord cu platformele electorale ale partidelor europene din care ele fac parte etc
. 

Un element important al selecţiei şi evaluării activităţii unui europarlamentar este acela al cunoaşterii regulilor activităţii parlamentare europene, al mecanismelor politicii europene, al locului candidatului în ierarhia politică europeană
. Studiul istoriei activităţii parlamentare europene a pus în evidenţă rolul deosebit al activităţii de recrutare a candidaţilor, al motivaţiei şi biografiei lor, al originii socio-culturale, al condiţiilor de eligibilitate etc.
.

Mandatul unui eurodeputat este de 5 ani. Fiecare membru al Parlamentului European face parte din grupuri politice transnaţionale, organizate în funcţie de afinităţi politice. Grupurile politice europene au o structură şi reguli specifice, membrii grupului neavând un mandat de vot obligatoriu. Disciplina de grup este mai puţin strictă, astfel încât delegaţiile naţionale sau indivizii pot vota uneori diferit de linia grupului, în funcţie de problema aflată în dezbatere. Poziţia luată de grup pe un anume subiect este discutată în interiorul grupului, nu este impusă de lider. În afara grupurilor politice, membrii Parlamentului European au şi alte drepturi: de a depune rezoluţii; de a adresa întrebări Consiliului European, Comisiei; de a propune un amendament la un text legislativ; de a-şi justifica votul etc. Cunoaşterea activităţii parlamentare a deputatului european face posibilă înţelegerea profundă a sistemului politic comunitar
.

Referitor la modul de scrutin la nivel european, se poate observa că, de-a lungul timpului, alegerile europene s-au desfăşurat în modalităţi diferite, variind de la ţară la ţară, respectându-se totuşi unele reglementări comune. Încă din anul 1976, când a fost semnat documentul prin care alegerea Parlamentului European urma să se facă prin vot universal şi direct, au avut loc dezbateri referitoare la omogenizarea la nivel european a modului de scrutin şi a procedurilor de votare.  De-a lungul celor şase scrutine europene, modurile de organizare a acestora s-au apropiat, mai ales după anul 1999, când reprezentarea proporţională a devenit regulă pentru toate alegerile europene desfăşurate în toate ţările membre UE
.

Organizarea scrutinelor este totuşi foarte diferită de la o ţară la alta, ca modalitate de vot, ca mărime a circumscripţiilor electorale şi ca dată de desfăşurare. Modul de calcul al repartizării proporţionale diferă, de asemenea, adoptându-se metode diferite. Unele ţări au utilizat sistemul pe liste blocate, în timp ce în alte ţări au adoptat votul preferenţial, care favorizează personalităţile cunoscute (ex. Republica Cehă) sau votul unic transferabil,  care permite selectarea unor persoane populare şi a unor alianţe electorale. Specialiştii apreciază că sistemul proporţional, în general, a favorizat partidele mici, astfel încât au putut intra în Parlamentul European partide de extremă dreapta.

 Modalităţile de votare sunt foarte diferite, existând tradiţii specifice (în unele ţări se votează joia, în altele duminica, în alte ţări se votează timp de două zile, ca în Italia, R. Cehă)
. În observarea alegerilor de-a lungul timpului, s-a constatat că votul de duminică este unul care scade procentul de participare (ex. Slovacia, Polonia).

S-a constatat că decizia de a organiza şi alt tip de alegeri în ziua alegerilor europene (Lituania, Luxemburg, Germania etc.) a „bruiat” rezultatele alegerilor europene, constituind o presiune care determină a le percepe din perspectivă naţională. 

Decupajul electoral, în circumscripţiile mai mari sau mai mici, influenţează atât participarea la vot, cât şi relaţia dintre deputatul european şi alegător. Acceptarea votului la distanţă (votul prin poştă, electronic sau prin procură) a contribuit la creşterea participării la vot (ex. Marea Britanie a testat votul prin poştă în 4 din 12 circumscripţii electorale, participarea crescând considerabil)
.

Analiza reglementărilor electorale din diferite state membre a pus în evidenţă faptul că „europenizarea” modurilor de desemnare şi a normelor electorale este limitată
. Regulile comune de desfăşurare a alegerilor europene respectă principiul  alegerii directe prin vot universal, durata perioadei de desfăşurare a alegerilor, durata mandatului, situaţiile de incompatibilitate, interdicţia cumulului, regulile de calculare a rezultatelor etc.

Totuşi, modalităţile practice de organizare a alegerilor europene sunt foarte variate de la stat la stat şi reflectă concepţii diferite referitoare la viaţa politică şi la reglementarea ei.

Căutarea unei proceduri uniforme a încercat să coordoneze practici electorale diferite şi a reflectat o modalitate de creştere a gradului de integrare la nivel european
. Una din mizele stabilirii unor norme electorale comune în Europa a fost aceea a constituirii unei cetăţenii europene active, capabile a limita deficitul democratic în UE.

Ideea unei „comunităţi” a normelor electorale, ca  vector al construcţiei unui sentiment al apartenenţei la Europa, a consolidat procesul european de formare a cetăţeniei europene. Totuşi, armonizarea completă a modalităţilor de scrutin nu a fost considerată necesară şi nici posibilă, deşi această problemă a fost dezbătută încă din anii ’70. Ulterior, s-a vorbit despre un mod de scrutin comun şi nu despre modalităţi de vot uniforme. În deciziile şi jurisprudenţa sa, poziţia Curţii Europene a Drepturilor Omului a subliniat că trebuie recunoscută diversitatea în spaţiu şi variaţia în timp în domeniul electoral, aprecieri care sunt de competenţa statelor membre
.

Comisia de la Veneţia a adoptat o concepţie similară, recunoscând principiul „patrimoniului electoral european”, care are la bază valori comune democratice: vot universal, egal, liber, secret şi direct
. Dezbaterile asupra acestei teme continuă, confruntându-se viziuni diferite asupra democraţiei europene, unele accentuând rolul statelor şi democraţiilor naţionale, altele încercând să consolideze dimensiunea comună convergentă a acestora
. Modelul actual a încercat să respecte diferenţele naţionale printr-o coordonare a practicilor electorale din diferitele state membre. 

Apropierea legislaţiilor electorale a fost obiectivul Codului de bună conduită în domeniul electoral, elaborat de Comisia de la Veneţia, în 2003. Comisia a dezbătut şi avizat numeroase proiecte de legi electorale (Letonia - 1992, Lituania - 1994, Slovenia - 2000, Slovacia -                                                                                                                                2001), care au influenţat normele pentru alegerile europene
. În dezbaterile naţionale referitoare la reforma modalităţilor de desfăşurare a alegerilor pentru Parlamentul European se fac adesea referiri la practicile din alte ţări europene, ceea ce contribuie la creşterea gradului de convergenţă a normelor electorale.

